14 minutter med en dymo.

Det er alt, hvad Charlotte Poffler kan klare på en arbejdsdag. Hun er en af de meget syge borgere, som kommunerne stadig sender i virksomhedspraksis, selv om arbejdsprøvning af de svageste blev udsat for skarp kritik i efteråret.

Charlotte Poffler fra Glamsbjerg i Assens Kommune lider af gigt. Hun er nu i gang med sin anden praktikperiode af 13 ugers varighed.

To gange om ugen møder hun op i Glamsbjerg Fritidscenter for at arbejde en halv time. På den dag formår hun at arbejde i 14 minutter.

- Jeg begynder at få ondt i nakken og hovedet, siger Charlotte Poffler, der selv føler, at det er pinligt og ydmygende.

Læs også : Tre ud af fire på kontanthjælp kan ikke tage et arbejde

Tilbage i efteråret advarede flere eksperter om, at praktikforløbene kunne gøre borgerne endnu mere syge, end de var i forvejen.

- Det er ikke acceptabelt, hvis kommunerne tvinger mennesker til at gøre noget, som gør dem mere syge, slog beskæftigelsesminister Jørn Neergaard Larsen (V) fast på et samråd i oktober.

Læs også : Læger advarer: Jobcentre presser psykisk syge for hårdt

Charlotte Pofflers eksempel var et af dem, der var årsag til samrådet. Her et halvt år efter er hun ikke desto mindre i gang med endnu et praktikforløb.

I Assens Kommune fastholder de nemlig arbejdsprøvningen, selv for de mest syge borgere. Det fortæller formanden for kommunens Erhvervs og Beskæftigelsesudvalg, Dan Gørtz (V).

- Det siger loven, vi skal. Den politiske vedtagelse i Danmark er, at vi skal have den mindste ressource ud af enhver borger, mener han.